1. ปัจจัยความเสี่ยง

1.  ความเสี่ยงในการประกอบธุรกิจ

    1.  ความเสี่ยงจากการแข่งขันในอุตสาหกรรม

ปัจจุบันประเทศไทยมีผู้ประกอบการผลิตและจำหน่ายเฟอร์นิเจอร์รายใหญ่รวม 4 ราย
(ไม่รวมบริษัท) ซึ่งผู้ประกอบการรายใหญ่ทั้ง 4
รายดังกล่าวมีรายได้รวมจากการจำหน่ายเฟอร์นิเจอร์ต่อปีคิดเป็นมูลค่าโดยประมาณกว่า 16,000
ล้านบาท ซึ่งหากพิจารณาเปรียบเทียบลักษณะกลุ่มลูกค้าเป้าหมายของผู้ประกอบการดังกล่าว
จะพบว่าไม่ใช่กลุ่มลูกค้าเดียวกันกับบริษัท กล่าวคือ ผู้ประกอบการ 2 ใน 4 ราย
ดำเนินธุรกิจในลักษณะร้านค้าปลีกเฟอร์นิเจอร์ขนาดใหญ่ที่จำหน่ายสินค้าภายใต้ตราสินค้าของตนเอง
และจำหน่ายสินค้าไปยังผู้ใช้เฟอร์นิเจอร์โดยตรง (End-user) ผ่านการเปิดสาขา
ในขณะที่อีกรายหนึ่งเน้นการผลิตสินค้าเฟอร์นิเจอร์แบบครบวงจรที่ครอบคลุมเกือบทุกประเภทเฟอร์นิเจอร์
โดยมีการจำหน่ายสินค้าผ่านโชว์รูม และลูกค้าโครงการอสังหาริมทรัพย์ต่าง ๆ อาทิ
โครงการอาคารสำนักงาน โครงการที่อยู่อาศัยในแนวราบและแนวสูง โรงแรม และโรงพยาบาล
เป็นต้น ดังนั้น จึงกล่าวได้ว่า ผู้ประกอบการทั้ง 3 ราย ไม่ได้เป็นคู่แข่งโดยตรงของบริษัท
เนื่องจากบริษัทมีกลุ่มลูกค้าเป้าหมายคือ ร้านค้าปลีกขนาดใหญ่ (Modern Trade) ได้แก่ Tesco
Lotus, Big C และ Home Pro ซึ่งเน้นการผลิตและจำหน่ายตามคำสั่งซื้อของลูกค้า (Made to
order) และส่งออกสินค้าไปยังต่างประเทศเป็นหลัก
และหากพิจารณาผู้ประกอบการอีกรายหนึ่งจะพบว่าปัจจุบันกิจการดังกล่าวผลิตเฟอร์นิเจอร์เพื่อรองรับคำสั่งซื้อจากผู้ค้าปลีกรายใหญ่รายเดียวเป็นหลัก
ซึ่งผู้ค้าปลีกรายใหญ่ดังกล่าวไม่ได้เป็นลูกค้าเป้าหมายของบริษัท

และหากพิจารณาถึงผู้ผลิตและจำหน่ายเฟอร์นิเจอร์ ที่มีกลุ่มลูกค้าเป็นร้านค้าปลีกขนาดใหญ่ (Modern
Trade) เหมือนกับบริษัท ปัจจุบันมีเพียง 4 รายที่มีสินค้าวางจำหน่ายในร้านค้าปลีกรายใหญ่ดังกล่าว
แต่เนื่องจากผู้ผลิตทั้ง 4 ราย
เป็นโรงงานผลิตเฟอร์นิเจอร์ขนาดกลางถึงเล็กที่มีความสามารถในการรับคำสั่งซื้อจำกัด
และไม่มีผู้ประกอบการรายใดที่มียอดขายใกล้เคียงกับบริษัท
สำหรับการจำหน่ายเฟอร์นิเจอร์ไม้ปาร์ติเคิลบอร์ดผ่านร้านค้าปลีกรายย่อย (Dealer)
ซึ่งได้แก่ร้านขายเฟอร์นิเจอร์รายย่อยทั่วไป ภายใต้ตราสินค้า “COSTA”
ซึ่งบริษัทเริ่มเปิดช่องทางการจำหน่ายดังกล่าวในเดือนกรกฏาคม 2555 ที่ผ่านมา
ซึ่งบริษัทมีวัตถุประสงค์ในการจำหน่ายผ่านช่องทางดังกล่าวเพื่อบริหารจัดการ
สินค้าคงเหลือที่มีให้เกิดประสิทธิภาพ โดยไม่ถือเป็นรายได้จากการขายหลักของบริษัท ดังนั้น
จึงกล่าวได้ว่าแม้จะเป็นการขายผ่านร้านค้าปลีกรายย่อย
แต่ร้านค้ารายย่อยดังกล่าวไม่ได้ถือเป็นคู่แข่งขันของบริษัทแต่อย่างใด ดังนั้น จากที่กล่าวมาข้างต้น
สำหรับการแข่งขันภายในประเทศ
บริษัทมีความมั่นใจว่าไม่มีผู้ประกอบการรายใดเป็นคู่แข่งขันของบริษัท
เนื่องจากมีกลุ่มลูกค้าเป้าหมายไม่ตรงกัน

หากพิจารณาคู่แข่งขันจากต่างประเทศ
จะมีเพียงรายเดียวที่มีลักษณะการดำเนินธุรกิจใกล้เคียงกับบริษัท
รวมถึงมีกลุ่มลูกค้าเป้าหมายในต่างประเทศเป็นกลุ่มเดียวกัน คือ HEAVE PAC Malaysia SDN
BHD ประเทศมาเลเซีย แต่ด้วยการสร้างความสัมพันธ์อันดีกับผู้ซื้อ
รวมถึงการให้ความสำคัญกับคุณภาพของสินค้า
ควบคู่ไปกับการผลิตที่สามารถตอบสนองความต้องการของลูกค้าตามปริมาณที่ต้องการได้
จึงทำให้ลูกค้าต่างประเทศส่วนใหญ่ยังคงสั่งซื้อสินค้ากับบริษัทมายาวนานต่อเนื่องกว่า 10 ปี
แต่อย่างไรก็ตาม บริษัทได้ตระหนักถึงความเสี่ยงจากการแข่งขันที่อาจจะเกิดขึ้นในอนาคต
จึงมีแผนที่จะขยายกลุ่มลูกค้าต่างประเทศไปยังลูกค้ารายใหม่ ได้แก่
กลุ่มประเทศกำลังพัฒนาที่มีปริมาณความต้องการเฟอร์นิเจอร์เพิ่มขึ้นและมีการแนวโน้มขยายตัวทางเศรษฐกิจอย่างต่อเนื่อง
อาทิ ประเทศอินเดีย กลุ่มประเทศแถบตะวันออกกลาง กลุ่มประเทศในทวีปแอฟริกา
รวมทั้งประเทศเพื่อนบ้านเพื่อรองรับการเปิดเสรีประชาคมเศรษฐกิจอาเซียน ทั้งนี้
เพื่อลดผลกระทบจากการแข่งขันดังกล่าว

1.1.2
ความเสี่ยงจากการแข่งขันของผู้ประกอบการรายใหม่และการเปิดเสรีประชาคมเศรษฐกิจอาเซียน

บริษัทจำหน่ายเฟอร์นิเจอร์ให้กับลูกค้าทั้งในประเทศและต่างประเทศ
โดยมีสัดส่วนการจำหน่ายในประเทศและส่งออกต่างประเทศในงวดบัญชีปี 2554 คิดเป็นร้อยละ
29.96 และร้อยละ 70.04 ของรายได้จากการขาย และในงวดบัญชีปี 2555 คิดเป็นร้อยละ
38.18 และร้อยละ 61.82 ของรายได้จากการขาย ตามลำดับ
ซึ่งข้อมูลจากศูนย์วิจัยธนาคารกสิกรไทยได้คาดการณ์มูลค่าตลาดเฟอร์นิเจอร์ในประเทศสำหรับปี
2555 ไว้ประมาณ 59,000 - 60,000 ล้านบาท ซึ่งขยายตัวเพิ่มขึ้นคิดเป็นร้อยละ 7-10
อันเนื่องมาจากเหตุอุทกภัยในช่วงปลายปี 2554
รวมถึงการเปลี่ยนพฤติกรรมของคนในประเทศที่มีการหันมาซื้อที่อยู่อาศัยแนวสูงหรือคอนโดมิเนียมในเมืองเพื่อลดเวลาและค่าใช้จ่ายในการเดินทาง
และการมีค่านิยมของผู้ใช้เฟอร์นิเจอร์ส่วนใหญ่ที่เริ่มมีมุมมองต่อเฟอร์นิเจอร์ในที่พักอาศัยหรือสถานที่ทำงานเป็นสินค้าแฟชั่นมากขึ้น
จึงทำให้ปริมาณความต้องการซื้อเฟอร์นิเจอร์มีแนวโน้มเติบโตอย่างต่อเนื่อง
ดังจะเห็นได้จากการเปิดสาขาของผู้ผลิตและจำหน่ายเฟอร์นิเจอร์รายใหญ่ในประเทศที่ในปี 2555
มีการเปิดตัวสาขาอย่างต่อเนื่อง ซึ่งจากแนวโน้มการเติบโตดังกล่าว
อาจทำให้มีผู้ประกอบการรายใหม่ที่มีเงินทุนเพียงพอ
สนใจที่จะลงทุนในธุรกิจผลิตและจำหน่ายเฟอร์นิเจอร์เพิ่มขึ้น นอกจากนี้
การเปิดเสรีประชาคมเศรษฐกิจอาเซียนในปี 2558
ยังอาจส่งผลกระทบกับผลการดำเนินงานของบริษัท
เนื่องจากจะทำให้สินค้าของประเทศสมาชิกอาเซียนซึ่งปัจจุบันมีทั้งหมด 10 ประเทศ ได้แก่ ไทย
พม่า มาเลเซีย อินโดนีเซีย ฟิลิปปินส์ สิงคโปร์ เวียดนาม ลาว กัมพูชา และบรูไน
สามารถเข้าสู่ประเทศไทยได้โดยไม่มีภาระภาษี
อีกทั้งบริษัทอาจได้รับความเสี่ยงจากผลิตภัณฑ์เฟอร์นิเจอร์ราคาต่ำที่นำเข้ามาจากต่างประเทศ
ซึ่งจะมีผลทำให้บริษัทจำเป็นต้องแข่งขันมากขึ้น
โดยผลจากการเข้ามาดำเนินธุรกิจของผู้ประกอบการรายใหม่และการเปิดประชาคมเศรษฐกิจอาเซียนดังกล่าว
อาจทำให้เกิดการแข่งขันด้านราคา
ซึ่งอาจส่งผลกระทบกับรายได้และผลการดำเนินงานของบริษัทในอนาคตได้

บริษัทเตรียมความพร้อมเพื่อรองรับความเสี่ยงที่อาจจะเกิดขึ้นดังกล่าว
โดยการปรับปรุงประสิทธิภาพการผลิต
ควบคู่ไปกับการขยายฐานลูกค้าไปยังลูกค้ารายใหม่ทั้งในประเทศและต่างประเทศมากขึ้น
รวมถึงมีแผนที่จะพัฒนาเพื่อเพิ่มขีดความสามารถในการผลิตให้สอดคล้องกับความต้องการของตลาดที่มีแนวโน้มเพิ่มขึ้น
โดยเน้นการแข่งขันด้านคุณภาพสินค้าและการกำหนดราคาที่สามารถแข่งขันได้เป็นสำคัญ นอกจากนี้
ด้วยความได้เปรียบจากการบริหารต้นทุนที่มีประสิทธิภาพ ทำให้บริษัทสามารถกำหนดราคาที่แข่งขันได้
และด้วยคุณภาพสินค้าที่เป็นที่ยอมรับจากลูกค้าทั้งในประเทศและต่างประเทศมายาวนานกว่า 10 ปี
จึงทำให้บริษัทมั่นใจว่าจะได้รับผลกระทบจากความเสี่ยงดังกล่าวค่อนข้างน้อย

3.  ความเสี่ยงจากการผันผวนของอัตราแลกเปลี่ยน

บริษัทมีการจำหน่ายสินค้าไปยังลูกค้าต่างประเทศ
โดยกำหนดเงื่อนไขการชำระค่าสินค้าเป็นสกุลดอลล่าร์สหรัฐ ซึ่งในงวดบัญชีปี 2554 และงวดบัญชีปี
2555 บริษัทมีสัดส่วนการจำหน่ายสินค้าไปยังต่างประเทศคิดเป็นร้อยละ 70.04 และร้อยละ 61.82
ของรายได้จากการขาย ตามลำดับ นอกจากนี้
บริษัทมีการนำเข้าวัตถุดิบเพื่อผลิตกระดาษปิดผิวจากต่างประเทศ โดยในงวดบัญชีปี 2554
และงวดบัญชีปี 2555 บริษัทมีสัดส่วนการสั่งซื้อวัตถุดิบดังกล่าวคิดเป็นร้อยละ 3.78 และร้อยละ
4.11 ของมูลค่าการสั่งซื้อวัตถุดิบรวม ดังนั้น
บริษัทจึงอาจได้รับความเสี่ยงจากความผันผวนของอัตราแลกเปลี่ยน
ซึ่งอาจส่งผลกระทบต่อกำไรสุทธิของบริษัทได้ อย่างไรก็ตาม
บริษัทได้เตรียมเครื่องมือทางการเงินสำหรับป้องกันความเสี่ยงที่อาจจะเกิดขึ้นดังกล่าว โดย ณ วันที่
31 ธันวาคม 2555 บริษัทมีวงเงินซื้อขายเงินตราต่างประเทศล่วงหน้า (Forward Contract)
กับสถาบันการเงิน 2 แห่ง ในวงเงิน 3 ล้านเหรียญดอลล่าร์สหรัฐ และวงเงิน 400 ล้านบาท
เพื่อลดผลกระทบจากความผันผวนของอัตราแลกเปลี่ยนที่อาจจะเกิดขึ้นในอนาคตได้ในระดับหนึ่ง
นอกจากนี้ บริษัทยังติดตามข่าวสารและการเคลื่อนไหวของอัตราแลกเปลี่ยนอย่างใกล้ชิดตลอดเวลา
เพื่อประเมินสถานการณ์และหาทางป้องกันความเสี่ยงที่อาจจะเกิดขึ้นผ่านการใช้วงเงิน Forward
Contract จึงเป็นการลดปัญหาและความเสียหายจากอัตราแลกเปลี่ยนที่อาจจะเกิดขึ้นได้

4.  ความเสี่ยงจากการไม่มีสัญญารับซื้อสินค้าในระยะยาว

บริษัทจำหน่ายเฟอร์นิเจอร์สำเร็จรูปผ่านรูปแบบการจำหน่ายหลัก 2 แบบคือ
การผลิตและจำหน่ายตามคำสั่งซื้อของลูกค้า (Made to Order)
และการผลิตและจำหน่ายโดยใช้ตราสินค้าของบริษัท ได้แก่ ตราสินค้า “Leaf” สำหรับจำหน่ายใน
Home Pro ตราสินค้า “Muse” สำหรับจำหน่ายใน Tesco Lotus ตราสินค้า “Fur Direct”
สำหรับจำหน่ายใน Big C และตราสินค้า “Elega” สำหรับจำหน่ายในพื้นที่เช่าใน Index
Living Mall โดยในงวดบัญชีปี 2554 และงวดบัญชีปี 2555
บริษัทจำหน่ายสินค้าในลักษณะผลิตตามคำสั่งซื้อเท่ากับ 568.17 ล้านบาท และ 658.24 ล้านบาท
หรือคิดเป็นร้อยละ 60.20 และร้อยละ 65.01 ของยอดจำหน่ายเฟอร์นิเจอร์
จำหน่ายสินค้าโดยใช้ตราสินค้าของบริษัทเท่ากับ 319.30 ล้านบาท และ 301.63 ล้านบาท
หรือคิดเป็นร้อยละ 33.83 และร้อยละ 29.79 ของยอดจำหน่ายเฟอร์นิเจอร์สำเร็จรูป ตามลำดับ
ซึ่งการจำหน่ายสินค้าในรูปแบบการผลิตตามคำสั่งซื้อ ถือเป็นรูปแบบการจำหน่ายหลักของบริษัท
โดยบริษัทจะได้รับแผนการสั่งซื้อจากลูกค้ารายใหญ่ในประเทศทุกปี
ในขณะที่ลูกค้าต่างประเทศจะเป็นการสั่งซื้อตามใบสั่งซื้อ
โดยทั้งลูกค้าในประเทศและต่างประเทศไม่มีการทำสัญญาซื้อสินค้าระยะยาว ดังนั้น
บริษัทจึงอาจได้รับความเสี่ยงจากความไม่แน่นอนของปริมาณการสั่งซื้อของลูกค้าเนื่องจากไม่มีการทำสัญญาซื้อสินค้าระยะยาว
กล่าวคือลูกค้าอาจลดปริมาณคำสั่งซื้อ หรือไม่สั่งซื้อสินค้าในอนาคตได้ ซึ่งเหตุการณ์ดังกล่าว
อาจส่งผลกระทบต่อการดำเนินธุรกิจของบริษัทและผลกำไรของกิจการ

ในธุรกิจผลิตและจำหน่ายเฟอร์นิเจอร์สำเร็จรูป การสั่งซื้อของกลุ่มลูกค้า Made to Order
จะมีการสั่งซื้อสินค้าโดยพิจารณากำหนดแผนการสั่งซื้อจากยอดการสั่งซื้อในปีที่ผ่านมา
ควบคู่ไปกับการคาดการณ์ยอดขายในปีนั้น ๆ โดยไม่ทำสัญญาผูกมัดการสั่งซื้อในระยะยาว
ซึ่งถือเป็นรูปแบบการสั่งซื้อปกติที่ใช้เป็นการทั่วไปสำหรับธุรกิจเฟอร์นิเจอร์ที่ผู้ซื้อจำเป็นต้องบริหารสินค้าคงเหลือให้สอดคล้องกับความต้องการซื้อในปีนั้น
ๆ และเนื่องจากคุณภาพสินค้าของบริษัท รวมถึงการกำหนดราคาที่เหมาะสม
และการส่งมอบสินค้าที่ตรงตามกำหนดเวลา จึงทำให้ลูกค้ากลุ่ม Made to Order ของบริษัททั้งหมด
ยังคงมียอดสั่งซื้อสินค้ากับบริษัทอย่างต่อเนื่องนานกว่า 10 ปี

5.  ความเสี่ยงจากความเสียหายในตัวสินค้าอันเนื่องมาจากการขนส่ง

การกำหนดราคาขายของบริษัทสำหรับลูกค้าส่วนใหญ่ เป็นการกำหนดราคาขายแบบรวมค่าขนส่ง
โดยสำหรับลูกค้าในประเทศ
บริษัทจะจัดส่งไปยังศูนย์กระจายสินค้าของลูกค้ารายใหญ่และจัดส่งไปยังร้านค้ารายย่อย
สำหรับลูกค้าต่างประเทศบริษัทจะจัดส่งไปยังท่าเรือเพื่อผ่านกระบวนการส่งออกไปยังลูกค้าในแต่ละประเทศ
โดยบริษัทมีหน้าที่รับผิดชอบต่อความเสียหายในสินค้าระหว่างขนส่งเฉพาะการขนส่งในประเทศ
(กรณีลูกค้าต่างประเทศ บริษัทรับผิดชอบเพียงการขนส่งถึงท่าเรือเท่านั้น
เนื่องจากเงื่อนไขการขายเป็นแบบ Free On Board (FOB))
ซึ่งหากพิจารณาสัดส่วนการขนส่งโดยบริษัทและการว่าจ้างบุคคลภายนอก
(ซึ่งเป็นบุคคลที่ไม่มีความเกี่ยวโยงใด ๆ กับผู้ถือหุ้น กรรมการและผู้บริหารบริษัท) ในงวดบัญชีปี
2554 และงวดบัญชีปี 2555 พบว่าประมาณร้อยละ 67.73
ของค่าใช้จ่ายในการขนส่งจะเกิดจากการขนส่งสินค้าโดยบริษัทเอง และประมาณร้อยละ 32.27
ของค่าใช้จ่ายในการขนส่งจะเป็นการว่าจ้างบุคคลภายนอกเข้ามาดำเนินการ
โดยไม่มีการทำสัญญาว่าจ้างอย่างเป็นลายลักษณ์อักษร
เป็นเพียงใบสั่งจ้างซึ่งไม่ระบุความรับผิดชอบในการขนส่งสินค้าของผู้รับจ้างแต่อย่างใด ดังนั้น
ในระหว่างการขนส่ง
บริษัทอาจได้รับความเสี่ยงจากความเสียหายของสินค้าจากการขนส่งไปคลังสินค้าของลูกค้าหรือท่าเรือ
รวมถึงความเสี่ยงหากเกิดอุบัติเหตุระหว่างการขนส่ง
ซึ่งอาจส่งผลกระทบต่อการจำหน่ายสินค้าและผลการดำเนินงานของบริษัทได้
ซึ่งบริษัทตระหนักถึงความเสี่ยงที่อาจจะเกิดขึ้นดังกล่าว
และได้ทำประกันภัยภัยสำหรับการขนส่งสินค้ากับบริษัทประกันภัยแห่งหนึ่ง
ซึ่งกำหนดความคุ้มครองครอบคลุมการขนส่งภายในประเทศ ทั้งนี้
เพื่อป้องกันความเสี่ยงที่อาจจะเกิดขึ้นดังกล่าวในระดับหนึ่ง แต่อย่างไรก็ตาม
ตลอดระยะเวลาการดำเนินธุรกิจของบริษัท
บริษัทไม่เคยได้รับความเสียหายจากอุบัติเหตุในการขนส่ง

6.  ความเสี่ยงจากการอยู่ระหว่างดำเนินการเกี่ยวกับตราสินค้า

ปัจจุบัน บริษัทและบริษัทย่อยมีตราสินค้าที่ใช้ในการจำหน่ายสินค้ารวมทั้งสิ้น 6 ตราสินค้า
แบ่งเป็นตราสินค้าที่อยู่ระหว่างจดทะเบียนเครื่องหมายการค้ากับกรมทรัพย์สินทางปัญญาในนามบริษัทรวม
2 ตราสินค้าได้แก่ “COSTA” และ “FUR DIRECT” ในนาม VV Décor ในฐานะบริษัทย่อย 1
ตราสินค้าได้แก่ “V V Decor”
และมีตราสินค้าที่อยู่ระหว่างขั้นตอนการขอเปลี่ยนแปลงผู้ถือกรรมสิทธิ์เดิมจาก ECD และ ECI
มาเป็นของบริษัทรวม 3 ตราสินค้าได้แก่ “ELEGA” “MUSE” และ “LEAF”
ซึ่งการดำเนินการดังกล่าวจะแล้วเสร็จภายในระยะเวลา 6 เดือนนับจากวันยื่นคำขอ
ซึ่งเป็นไปตามขั้นตอนการจดทะเบียนเครื่องหมายการค้าตามพระราชบัญญัติเครื่องหมายการค้า พ.ศ.
2534 ดังนั้น บริษัทจึงอาจได้รับความเสี่ยงจากการอยู่ระหว่างดำเนินการเรื่องตราสินค้า
หากไม่ได้รับอนุมัติให้จดทะเบียนตราสินค้า
หรือไม่ได้รับอนุมัติให้เปลี่ยนแปลงผู้ถือกรรมสิทธิ์ในตราสินค้าข้างต้น แต่อย่างไรก็ตาม
บริษัทได้ตระหนักถึงความเสี่ยงดังกล่าว
และได้มีการตรวจสอบรวมถึงสอบถามไปยังเจ้าหน้าที่ของกรมทรัพย์สินทางปัญญา
เพื่อสอบทานเกี่ยวกับประเด็นปัญหาและความเป็นไปได้ในการจดตราสินค้าก่อนการยื่นเพื่อขอจดทะเบียน
นอกจากนี้ สำหรับตราสินค้าที่อยู่ระหว่างขั้นตอนการขอเปลี่ยนแปลงผู้ถือกรรมสิทธิ์จาก ECD และ
ECI มาเป็นของบริษัท บริษัทได้ลงนามในหนังสืออนุญาตให้ใช้ตราสินค้ากับทั้งสองกิจการ โดย ECD
และ ECI ยินยอมให้บริษัทใช้ตราสินค้าดังกล่าวโดยไม่มีเงื่อนไขแต่เพียงผู้เดียว
และปราศจากค่าตอบแทนใดๆ
ตลอดระยะเวลาจนกว่าบริษัทจะดำเนินการเปลี่ยนแปลงผู้ถือกรรมสิทธิ์ในตราสินค้าดังกล่าวมาเป็นของบริษัทอย่างถูกต้อง
รวมทั้งระบุสิทธิ์ในการบอกเลิกหนังสืออนุญาตดังกล่าว โดยเป็นสิทธิ์ของบริษัทแต่เพียงผู้เดียว ดังนั้น

จากที่กล่าวมาข้างต้น
จึงทำให้บริษัทมั่นใจว่าจะไม่ได้รับความเสี่ยงจากการอยู่ระหว่างดำเนินการเกี่ยวกับตราสินค้า

  -----------------------------------------------------------------------
  1.2 ความเสี่ยงด้านการผลิต

  -----------------------------------------------------------------------

1.2.1 ความเสี่ยงจากการพึ่งพิงผู้จำหน่ายวัตถุดิบรายใหญ่

บริษัทสั่งซื้อวัตถุดิบประเภทไม้ปาร์ติเคิลบอร์ดและไม้เอ็มดีเอฟ
ซึ่งถือเป็นวัตถุดิบหลักที่ใช้ในการผลิตเฟอร์นิเจอร์ไม้ปาร์ติเคิลบอร์ด
โดยมีมูลค่าการสั่งซื้อสูงที่สุดเมื่อเทียบกับมูลค่าการสั่งซื้อวัตถุดิบประเภทอื่น
โดยบริษัทสั่งซื้อวัตถุดิบดังกล่าวจากผู้ผลิตและจำหน่ายรายใหญ่ ได้แก่ กลุ่มบริษัท วนชัย กรุ๊ป จำกัด
(มหาชน) คิดเป็นสัดส่วนเกินกว่าร้อยละ 30 ของยอดการสั่งซื้อวัตถุดิบทั้งหมด
เนื่องจากสินค้ามีคุณภาพและคุณสมบัติเป็นไปตามที่บริษัทต้องการ อีกทั้ง
มีเงื่อนไขทางการค้าที่ดีกว่าเมื่อเทียบกับผู้จำหน่ายวัตถุดิบประเภทเดียวกันในท้องตลาด ดังนั้น
จากประเด็นดังกล่าวข้างต้น บริษัทจึงอาจได้รับความเสี่ยงจากการพึ่งพิงผู้จำหน่ายวัตถุดิบรายใหญ่
หากผู้จำหน่ายวัตถุดิบงดจำหน่ายสินค้าให้กับบริษัท
หรือไม่สามารถจำหน่ายสินค้าให้กับบริษัทได้จากสาเหตุภายในของผู้จำหน่ายเอง
ซึ่งบริษัทตระหนักถึงความเสี่ยงดังกล่าว
และได้กำหนดแนวทางเพื่อลดการพึ่งพิงผู้จำหน่ายวัตถุดิบรายใหญ่
โดยฝ่ายจัดซื้อได้รวบรวมรายชื่อพร้อมทั้งจัดทำใบประเมินผู้จำหน่ายในหัวข้อต่าง ๆ อาทิ ราคา
คุณภาพ การจัดส่ง และเงื่อนไขทางการค้า เพื่อใช้ประกอบในการพิจารณาคัดเลือกผู้จำหน่ายรายอื่น
ๆ ที่เหมาะสม จึงทำให้ขณะนี้บริษัทมีแนวโน้มการสั่งซื้อวัตถุดิบจากผู้จำหน่ายรายดังกล่าวลดลง ดังนั้น
บริษัทจึงอาจได้รับผลกระทบจากความเสี่ยงดังกล่าวไม่มากนัก

1.2.2 ความเสี่ยงเกี่ยวกับวัตถุดิบ

-   ความเสี่ยงจากการขาดแคลนวัตถุดิบ

ในงวดบัญชีปี 2554 และงวดบัญชีปี 2555 บริษัทมีสัดส่วนการสั่งซื้อไม้ปาร์ติเคิลบอร์ด คิดเป็นร้อยละ
47.84 และร้อยละ 43.53 ของยอดสั่งซื้อวัตถุดิบรวม
โดยบริษัทไม่มีการทำสัญญาซื้อขายกับผู้จำหน่ายวัตถุดิบรายใดรายหนึ่งโดยเฉพาะ ดังนั้น
บริษัทจึงอาจได้รับความเสี่ยงจากการจัดหาวัตถุดิบหากผู้จำหน่ายไม่สามารถจำหน่ายวัตถุดิบให้กับบริษัทได้อย่างเพียงพอ
หรืองดการจำหน่ายวัตถุดิบให้กับบริษัท แต่อย่างไรก็ตาม
บริษัทตระหนักถึงประเด็นความเสี่ยงดังกล่าว และได้มีการป้องกันความเสี่ยงจากการจัดหาวัตถุดิบ
โดยการสั่งซื้อวัตถุดิบจากผู้จำหน่ายรายใหญ่ที่มีศักยภาพด้านการผลิตรวม 7 ราย
ควบคู่ไปกับการรักษาความสัมพันธ์อันดีกับผู้จำหน่ายวัตถุดิบมายาวนานต่อเนื่อง
ซึ่งจำนวนผู้จำหน่ายวัตถุดิบกว่าร้อยละ 80 ของจำนวนผู้จำหน่ายวัตถุดิบหลัก
มีการขายวัตถุดิบให้กับบริษัทมาเป็นเวลานานมากกว่า 7 ปี ดังนั้น
ความเสี่ยงที่อาจจะเกิดขึ้นดังกล่าวจึงมีโอกาสน้อยและที่ผ่านมาบริษัทยังไม่เคยประสบปัญหาดังกล่าวแต่อย่างใด

-   ความเสี่ยงจากความผันผวนของราคาวัตถุดิบ

วัตถุดิบหลักในการผลิตเฟอร์นิเจอร์ของบริษัทได้แก่ ไม้ยางพารา
โดยการปลูกไม้ยางพาราของเกษตรกรผู้ปลูก
มีวัตถุประสงค์เพื่อกรีดน้ำยางไปทำยางแผ่นเพื่อจำหน่าย
ซึ่งต้นยางถือเป็นผลพลอยได้จากการปลูกยาง เนื่องจากเมื่อต้นยางมีอายุมากขึ้น น้ำยางจะลดลง
จึงตัดโค่นไม้ยางมาจำหน่าย
ซึ่งภายหลังการปิดป่าทำให้ไม้ยางพาราเป็นหนึ่งในไม้ที่ได้รับความสนใจมากขึ้น
โดยเฉพาะในธุรกิจผลิตเฟอร์นิเจอร์เพื่อจำหน่าย เนื่องจากไม้ยางพาราเป็นไม้ที่มีลักษณะลำต้นกลม
มีความสูงปานกลาง เนื้อไม้มีสีขาวอมเหลืองและจะเปลี่ยนเป็นสีขาวเมื่ออบแห้งแล้ว
ซึ่งเหมาะแก่การนำมาใช้เป็นวัตถุดิบในการผลิตเฟอร์นิเจอร์
เนื่องจากสามารถนำมาปรับสีเนื้อไม้ให้เหมาะกับความต้องการของลูกค้าได้ ดังนั้น
หากมีปริมาณความต้องการไม้ยางพารามากขึ้น
ย่อมส่งผลกระทบต่อต้นทุนไม้ยางอันจะนำมาซึ่งผลกระทบต่อความสามารถในการทำกำไรของกิจการได้
ซึ่งในช่วง 3 ปีที่ผ่านมา ราคาไม้ยางพาราเฉลี่ยหน้าโรงเลื่อยมีการปรับตัวแสดงดังกราฟด้านล่าง

กราฟแสดงราคาไม้ยางพาราเฉลี่ยหน้าโรงเลื่อย

[]

หมายเหตุ : พิจารณาราคาไม้ยางพาราเฉลี่ยรับซื้อหน้าโรงเลื่อย ที่ขนาดเส้นผ่านศูนย์กลางตั้งแต่ 6
นิ้วขึ้นไป

ที่มา : สำนักงานกองทุนสงเคราะห์การทำสวนยาง

ในปี 2555 สำนักนโยบายและแผนพัฒนาการเกษตร สำนักงานเศรษฐกิจการเกษตร
กระทรวงเกษตรและสหกรณ์ ได้ศึกษาวิเคราะห์ปัจจัยและสถานการณ์การเติบโตของภาคเกษตร
สาขาป่าไม้ โดยระบุว่าปี 2555 สาขาป่าไม้ มีการขยายตัวเพิ่มขึ้นจากปี 2554 ประมาณร้อยละ
1.4
โดยมีปัจจัยสนับสนุนหลักจากปริมาณไม้ยางพาราที่เพิ่มสูงขึ้นตามนโยบายส่งเสริมการปลูกไม้ยางพาราของกระทรวงเกษตรและสหกรณ์
ที่ส่งเสริมให้เกษตรกรตัดโค่นต้นยางพาราในพื้นที่สวนยางพาราเก่าที่มีอายุ 30 ปี จำนวน 500,000
ไร่ ในระหว่างปี 2555 -2556 เพื่อปลูกทดแทนใหม่ด้วยไม้ยางพันธุ์ดี โดย ณ เดือนพฤศจิกายน
2555 สำนักงานกองทุนสงเคราะห์การทำสวนยาง (สกย.) ยังมีพื้นที่เป้าหมายคงเหลือรวมประมาณ
260,000 ไร่ และหากพิจารณาพื้นที่ปลูกไม้ยางพาราจะพบว่า ณ เดือนธันวาคม 2554
ประเทศไทยมีพื้นที่ปลูกไม้ยางพาราเท่ากับ 12.77 ล้านไร่ และ ณ เดือนพฤศจิกายน 2555
มีพื้นที่ปลูกไม้ยางพาราเท่ากับ 13.81 ล้านไร่ หรือเพิ่มขึ้นคิดเป็นร้อยละ 8.16
เมื่อเทียบกับเดือนธันวาคม 2554 โดยการปลูกไม้ยางพาราในปัจจุบันครอบคลุมพื้นที่ทั้งภาคเหนือ
ภาคตะวันออกเฉียงเหนือ ภาคกลาง ภาคตะวันออก และภาคใต้ (ที่มา :
สำนักงานเศรษฐกิจการเกษตร)
ซึ่งการส่งเสริมการปลูกไม้ยางพาราดังกล่าวย่อมส่งผลดีต่อปริมาณและราคาไม้ยางพาราซึ่งเป็นวัตถุดิบที่ใช้ในการผลิตของบริษัท
นอกจากนี้ ด้วยปริมาณคำสั่งซื้อที่เพิ่มขึ้นอย่างต่อเนื่องตั้งแต่ปี 2552 ถึงปัจจุบัน
จึงทำให้บริษัทมีอำนาจในการเจรจากับลูกค้าเพื่อปรับเพิ่มราคาสินค้าให้สอดคล้องกับต้นทุนที่ปรับเพิ่มขึ้นได้
นอกจากนี้ ด้วยประสบการณ์ในการดำเนินธุรกิจกว่า 20 ปี
ทำให้บริษัทสามารถประมาณการความต้องการใช้ไม้ในแต่ละช่วงเวลาได้อย่างเหมาะสมและสอดคล้องกับความต้องการซื้อสินค้าของลูกค้า

1.2.3 ความเสี่ยงจากการขาดแคลนแรงงาน และการปรับขึ้นค่าแรงขั้นต่ำตามนโยบายรัฐบาล

บริษัทดำเนินธุรกิจผลิตและจำหน่ายเฟอร์นิเจอร์และกระดาษปิดผิว
ซึ่งแรงงานด้านการผลิตถือเป็นส่วนสำคัญ โดย ณ วันที่ 31 ธันวาคม 2555
บริษัทมีพนักงานรวมทั้งสิ้น 726 คน แบ่งเป็นพนักงานประจำจำนวน 144 คน
และลูกจ้างรายวันจำนวน 582 คน ซึ่งร้อยละ 90
ของจำนวนลูกจ้างรายวันทั้งหมดอยู่ในฝ่ายโรงงาน/ผลิต ซึ่งการมีแรงงานเป็นจำนวนมาก
ย่อมส่งผลกระทบต่อต้นทุนการผลิตและความสามารถในการแข่งขันของกิจการ
โดยการปรับเพิ่มอัตราค่าแรงขั้นต่ำเป็น 300 บาทต่อคนต่อวัน
ตามนโยบายของภาครัฐที่มีผลบังคับใช้พร้อมกันทั่วประเทศในวันที่ 1 มกราคม 2556
จะส่งผลให้บริษัทมีต้นทุนด้านแรงงานเพิ่มเติมร้อยละ 13.64 โดย ณ วันที่ 31 ธันวาคม 2555
บริษัทมีแรงงานต่างด้าวคิดเป็นร้อยละ 70.69 ของลูกจ้างรายวันทั้งหมด
ซึ่งบริษัทได้แจ้งขออนุญาตมีโควต้าการจ้างแรงงานต่างด้าวจากสำนักงานจัดหางานจังหวัดระยอง
ผ่านบริษัทจัดหางานที่ได้รับอนุญาตตามกฎหมายให้ดำเนินธุรกิจส่งแรงงานไปทำงานต่างประเทศและได้รับการรับรองจากกระทรวงแรงงานของประเทศดังกล่าวแล้ว
ซึ่งปัจจุบันแรงงานต่างด้าวทั้งหมดของบริษัท
เป็นแรงงานต่างด้าวที่ได้รับการขึ้นทะเบียนอย่างถูกต้องตามกฎหมายเป็นที่เรียบร้อยแล้ว
แต่อย่างไรก็ตาม เนื่องจากในระหว่างปี
คนงานมีการเปลี่ยนงานรวมทั้งบริษัทมีการขยายธุรกิจอยู่ตลอดเวลา
จึงอาจเกิดการหมุนเวียนของแรงงานเพิ่มขึ้น/ลดลง
จนอาจส่งผลกระทบต่อความสามารถในการผลิตได้ในบางช่วง
ซึ่งบริษัทตระหนักถึงประเด็นความเสี่ยงดังกล่าว
และกำหนดแนวทางป้องกันความเสี่ยงจากการขาดแคลนแรงงาน
โดยมีการประสานงานกับบริษัทจัดหางานอย่างต่อเนื่อง
เพื่อแจ้งให้ทราบถึงจำนวนลูกจ้างที่บริษัทต้องการในแต่ละช่วงเวลา
ซึ่งที่ผ่านมาบริษัทยังไม่เคยประสบกับปัญหาดังกล่าว นอกจากนี้
บริษัทยังมีแผนที่จะปรับปรุงสายการผลิต ด้วยการนำเข้าเครื่องจักรที่มีเทคโนโลยีทันสมัย
เพื่อให้กระบวนการผลิตเป็นระบบอัตโนมัติ (Automatic System) มากขึ้น
ซึ่งจะช่วยลดผลกระทบจากการขาดแคลนแรงงานที่อาจเกิดขึ้นได้ในระดับหนึ่ง

+-----------------------------------------------------------------------+
| 3.  ความเสี่ยงด้านการเงิน                                                 |
+-----------------------------------------------------------------------+

1.  ความเสี่ยงจากการพึ่งพิงแหล่งเงินทุนจากสถาบันการเงิน

บริษัทพึ่งพิงแหล่งเงินทุนในการดำเนินธุรกิจจากสถาบันการเงินในประเทศรวม 4 แห่ง
โดยภาระหนี้ส่วนใหญ่ประมาณร้อยละ 70
ของภาระหนี้รวมเป็นภาระหนี้จากวงเงินกู้ยืมระยะสั้นเพื่อนำมาใช้ในการดำเนินธุรกิจ
ส่วนที่เหลืออีกประมาณร้อยละ 30
ของภาระหนี้รวมเป็นภาระหนี้จากวงเงินกู้ยืมระยะยาวสำหรับนำมาใช้ในการจัดโครงสร้างกลุ่มเพื่อเตรียมความพร้อมในการนำบริษัทเข้าจดทะเบียนในตลาดหลักทรัพย์ฯ
ทั้งนี้ ณ วันที่ 31 ธันวาคม 2555
บริษัทไม่สามารถปฏิบัติตามเงื่อนไขบางประการของเงินกู้ยืมระยะยาวในวงเงิน 40
ล้านบาทที่ระบุให้กิจการต้องรักษาระดับอัตราส่วนหนี้สินต่อส่วนของผู้ถือหุ้น (D/E Ratio) ไว้ไม่เกิน
1.5 : 1 โดยมีอัตราส่วนหนี้สินต่อส่วนของผู้ถือหุ้น ณ วันที่ 31 ธันวาคม 2555 เท่ากับ 3.74 : 1
ดังนั้น จากการพึ่งพิงแหล่งเงินทุนจากสถาบันการเงินตามที่กล่าวข้างต้น
บริษัทจึงอาจได้รับความเสี่ยงจากการถูกระงับการใช้วงเงินดังกล่าวเนื่องจากผิดเงื่อนไขการกู้ยืมที่ระบุในสัญญา

บริษัทตระหนักถึงประเด็นความเสี่ยงข้างต้น โดยวงเงินกู้ดังกล่าวเป็นวงเงินกู้เดียวที่ระบุเงื่อนไข
D/E Ratio
โดยการระบุเงื่อนไขดังกล่าวไม่ได้ส่งผลกระทบต่อการพิจารณาให้ใช้วงเงินสินเชื่อของบริษัทแต่อย่างใด
เนื่องจากตลอดระยะเวลาการได้รับการสนับสนุนวงเงินสินเชื่อกับเจ้าหนี้สถาบันการเงินดังกล่าว
บริษัทมีประวัติการผ่อนชำระที่ดีอย่างต่อเนื่อง นอกจากนี้ ณ วันที่ 31 ธันวาคม 2555
บริษัทมีภาระหนี้สำหรับวงเงินกู้ข้างต้นคงเหลือเท่ากับ 25.96 ล้านบาท
โดยหากไม่ใช้วงเงินดังกล่าว จะไม่มีผลกระทบต่อสภาพคล่องของบริษัท
เนื่องจากบริษัทยังคงมีวงเงินทุนหมุนเวียนคงเหลือ ณ วันที่ 31 ธันวาคม 2555
ที่ยังสามารถเบิกใช้ได้อีกจำนวน 124.43 ล้านบาท นอกจากนี้
บริษัทได้เจรจากับสถาบันการเงินเพื่อขอรับหนังสือผ่อนผันเงื่อนไข D/E Ratio ซึ่งเมื่อวันที่ 18
กุมภาพันธ์ 2556 บริษัทได้รับหนังสือผ่อนผันเงื่อนไขข้างต้นจากสถาบันเงินผู้ให้กู้
โดยไม่ถือว่าเป็นการผิดเงื่อนไขในการกู้เงินแต่อย่างใดสำหรับงบการเงินปี 2555 และปี 2554
แต่อย่างไรก็ตาม
บริษัทได้แสดงรายการเงินกู้ยืมดังกล่าวเป็นส่วนหนึ่งของเงินกู้ยืมระยะยาวส่วนที่ครบกำหนดชำระภายในหนึ่งปี
เพื่อสะท้อนให้เห็นถึงความเสี่ยงที่อาจจะเกิดขึ้น

  -----------------------------------------------------------------------
  1.4 ความเสี่ยงด้านการบริหารจัดการ

  -----------------------------------------------------------------------

  1.4.1 ความเสี่ยงจากการพึ่งพิงผู้บริหารหลัก

บริษัทเริ่มดำเนินธุรกิจจากการก่อตั้งโดยนายวัลลภ สุขสวัสดิ์
และขยายธุรกิจอย่างต่อเนื่องผ่านการบริหารอย่างมืออาชีพของกลุ่มผู้บริหารในครอบครัวสุขสวัสดิ์
ซึ่งตลอดระยะเวลาการดำเนินธุรกิจมายาวนานกว่า 20 ปี
ผู้บริหารหลักของบริษัทได้สร้างความน่าเชื่อถือให้กับกิจการ
และสร้างความสัมพันธ์ที่ดีกับลูกค้าทั้งในและต่างประเทศมาโดยต่อเนื่อง ดังนั้น
บริษัทจึงอาจได้รับความเสี่ยงจากการพึ่งพิงผู้บริหารหลักของบริษัทในด้านการบริหารงาน
ซึ่งหากมีการเปลี่ยนแปลงผู้บริหารหลักอาจจะส่งผลกระทบต่อการดำเนินงานของบริษัทได้ ทั้งนี้
บริษัทตระหนักถึงความเสี่ยงดังกล่าว
และได้สนับสนุนให้พนักงานของบริษัทมีบทบาทในการแสดงความคิดเห็นและปฏิบัติงานภายใต้อำนาจหน้าที่ที่กำหนดอย่างเต็มที่
รวมถึงผลักดันให้เกิดการทำงานเป็นทีมเพื่อสร้างศักยภาพและประสิทธิภาพในการทำงานให้เพิ่มขึ้น
ภายใต้การพิจารณาผลตอบแทนอย่างเหมาะสมและเพียงพอ
ควบคู่ไปกับการให้ความสำคัญกับการฝึกอบรมพนักงานทุกระดับให้มีความรู้ความเข้าใจในการทำงานโดยเท่าเทียมและสม่ำเสมอ
รวมทั้งได้ส่งเสริมและมอบหมายให้พนักงานมีตำแหน่งหน้าที่การงานที่สูงขึ้นเพื่อรองรับด้านการบริหารจัดการของบริษัท
ดังนั้น บริษัทจึงมั่นใจว่าจะสามารถลดการพึ่งพิงการบริหารงานโดยผู้บริหารหลักได้ในอนาคต

  1.4.2 ความเสี่ยงจากการมีกลุ่มผู้ถือหุ้นรายใหญ่ถือหุ้นมากกว่าร้อยละ 75

บริษัทมีกลุ่มผู้ถือหุ้นรายใหญ่คือ กลุ่มสุขสวัสดิ์ ซึ่ง ณ วันที่ 26 มีนาคม 2556 ถือหุ้นในสัดส่วนร้อยละ
76.92 ของทุนจดทะเบียนที่ออกและเรียกชำระแล้ว ซึ่งการถือหุ้นในสัดส่วนดังกล่าว
อาจทำให้ผู้ถือหุ้นรายย่อยได้รับความเสี่ยงจากการที่ผู้ถือหุ้นรายใหญ่มีอิทธิพลต่อการกำหนดนโยบายการบริหารงาน
รวมถึงควบคุมมติที่ประชุมผู้ถือหุ้นได้เกือบทั้งหมด ไม่ว่าจะเป็นเรื่องการแต่งตั้งกรรมการ
หรือการขอมติในวาระที่ต้องใช้เสียงส่วนใหญ่ของที่ประชุมผู้ถือหุ้น

บริษัทมีคณะกรรมการตรวจสอบซึ่งเป็นกรรมการอิสระจำนวน 3 ท่าน จากจำนวนกรรมการทั้งหมด 8
ท่าน ซึ่งกรรมการตรวจสอบของบริษัททุกท่าน ล้วนแต่เป็นผู้ทรงคุณวุฒิที่เป็นที่รู้จักและยอมรับในสังคม
โดยกรรมการตรวจสอบหนึ่งท่านเข้าดำรงตำแหน่งเป็นประธานกรรมการบริษัท
ซึ่งถือเป็นการช่วยเพิ่มประสิทธิภาพและสร้างความโปร่งใสในการบริหารจัดการของบริษัท นอกจากนี้
บริษัทได้ว่าจ้างบริษัท แอค-พลัส คอนซัลแตนท์ จำกัด
เข้าทำหน้าที่เป็นหน่วยงานตรวจสอบภายในที่มีความเป็นอิสระจากฝ่ายจัดการและขึ้นตรงต่อคณะกรรมการตรวจสอบ
รวมทั้ง คณะกรรมการบริษัทยังคำนึงถึงการให้ความสำคัญกับการกำกับดูแลกิจการที่ดี
โดยจะปฏิบัติตามแนวทางการกำกับดูแลกิจการที่ดีอย่างเคร่งครัด ดังนั้น
ด้วยโครงสร้างที่มีการตรวจสอบและถ่วงดุลดังกล่าว บริษัทจึงมั่นใจว่าผู้ถือหุ้นทุกท่าน
รวมถึงผู้มีส่วนได้เสียกับบริษัท จะได้รับการปฏิบัติอย่างเป็นธรรมและเท่าเทียมกัน